Is besluitneming net vir base? | Netwerk24
Is besluitneming net vir base?
Deur Danie Keet 24 Oktober 2016 06:00
Reinhard Moors glo besluitneming is 'n proses wat in 'n onderneming moet groei.
Of besluitneming net vir base en bestuurders is, is 'n vraag wat net in konteks beantwoord kan word.
In 'n weermag is die antwoord meestal "ja". In die politiek behoort dit meestal "nee" te wees – dis natuurlik in 'n demokratiese bedeling.
In besigheid is dit egter "ja" en "nee". Op grond van my ervaring as besigheidsafrigter hang dit af van die ervaring, volwassenheid en kennis van die personeel in die maatskappy.
Dit is die mening van Reinhard Moors, 'n lewensafrigter van OuterBox Thinking wat in die verskaffing van bestuurshulp aan ondernemings spesialiseer.
"Hoe hoër die vlakke, hoe minder is dit nodig vir die bestuurder om al die besluite te neem, maar as werknemers nie genoegsame ervaring of kennis van 'n veld het nie, is dit dwaas om daardie verantwoordelikheid aan hulle oor te laat.
"Daar is, aan die ander kant, niks meer steurend vir 'n ervare en bevoegde werknemer as om die hele tyd net bevele te ontvang en nie toegelaat te word om deel te neem aan die besluitnemingsproses nie.
"Daar is 'n direkte korrelasie tussen die vlakke van betekenis wat werknemers in hul werk ervaar en die mate van outonomiteit, dus die vlak waartoe 'n mens toegelaat word om besluite te neem en verantwoordelik­-heid daarvoor te aanvaar. Hoe hoër die vlak van outonomiteit, hoe hoër is die ervaring van betekenis in die werk. Outonomiteit is natuurlik net een van die faktore," verduidelik Moors.
Volgens Moors is nog 'n bepalende faktor die ouderdom van die maatskappy self.
"In die beginfase van die ontstaan van 'n besigheid is stelsels, prosedures en prosesse nog nie gestandaardiseer nie. Dit is dikwels nodig vir die bestuurder of eienaar om die meeste besluite self te neem.
"Maar namate dit in plek kom, kan besluitneming gedesentraliseer word. Indien die besluitneming nie in dié stadium gedesentraliseer word nie, beperk dit die groei van die maatskappy. Die insig van 'n paar ervare mense is altyd beter as die wysheid van een.
"Dus is die antwoord op die vraag nie so eenvoudig nie – die omstandighede is die bepalende faktor," meen hy.